b"\n_START_ARTICLE_\nBreak the Ice (pesem, Britney Spears)\n_START_SECTION_\nOzadje\n_START_PARAGRAPH_\nPesem\xc2\xa0\xc2\xbbBreak the Ice\xc2\xab\xc2\xa0so napisali Nate\xc2\xa0\xc2\xbbDanja\xc2\xab\xc2\xa0Hills, Marcella\xc2\xa0\xc2\xbbMs. Lago\xc2\xab\xc2\xa0Araica, Keri Hilson ter James Washington, produciral pa jo je Danja. Remix zanjo je posnela Ms. Lago v studiu Palms v Las Vegasu, Nevada in v snemalnem studiu Chalice v Los Angelesu, Kalifornija. Vokalno produkcijo in spremljevalne vokale je posnel Jim Beanz. Pesem je Britney Spears skupaj s pesmijo\xc2\xa0\xc2\xbbPerfect Lover\xc2\xab\xc2\xa0posnela v svoji hi\xc5\xa1i skupaj s Keri Hilson. Slednja je dejala, da jo je zelo fascinirala njena delovna etika, saj je bila takrat nose\xc4\x8da s svojim drugim otrokom, Jayden James. Pesem\xc2\xa0\xc2\xbbBreak the Ice\xc2\xab\xc2\xa0so izbrali za singl potem, ko so preko uradne spletne strani zalo\xc5\xbebe Britney Spears, Jive Records, objavili vpra\xc5\xa1alnik za obo\xc5\xbeevalce. 11. februarja 2008 so oznanili, da je za to pesem glasovalo 39% vseh obo\xc5\xbeevalcev.\n_START_SECTION_\nSestava\n_START_PARAGRAPH_\nPesem\xc2\xa0\xc2\xbbBreak the Ice\xc2\xab\xc2\xa0je elektropop pesem z elementi R&B-ja. Pesem so napisali v f-molu. Po mnenju Leah Greenblatt iz revije Entertainment Weekly pesem\xc2\xa0\xc2\xbbBreak the Ice\xc2\xab\xc2\xa0zveni podobno pesmi\xc2\xa0\xc2\xbbSay It Right\xc2\xab\xc2\xa0(2006) Nelly Furtado. Pri\xc4\x8dne se s kitico\xc2\xa0\xc2\xbbBilo je \xc5\xbee nekaj \xc4\x8dasa / Vem, da vas ne bi smela pustiti \xc4\x8dakati / Ampak zdaj sem tu\xc2\xab\xc2\xa0(\xc2\xbbIt's been a while / I know I shouldn't keep you waiting / But I'm here now\xc2\xab), kar naj bi bilo opravi\xc4\x8dilo zaradi njene dolge odsotnosti od glasbene industrije ter svojega ljubimca v pesmi. Po prvi kitici je Britney Spears pela ob spremljavi zbora. Po mnenju Chucka Arnolda iz revije People je Britney Spears v pesmi uporabila\xc2\xa0\xc2\xbbzanjo najbolj zna\xc4\x8dilne vokale\xc2\xab. Od prve kitice do drugega refrena je velik poudarek na sintetizatorju. Nato Britney Spears za kratek \xc4\x8das preneha peti in pesem se ustavi, potem pa zapoje:\xc2\xa0\xc2\xbbTa del mi je v\xc5\xa1e\xc4\x8d / Ob njem se po\xc4\x8dutim dobro\xc2\xab\xc2\xa0(\xc2\xbbI like this part / It feels kind of good\xc2\xab), s \xc4\x8dimer je \xc5\xbeelela opona\xc5\xa1ati Janet Jackson na pesmi\xc2\xa0\xc2\xbbNasty\xc2\xab\xc2\xa0(1986). Spremembo glasbe je Tom Ewing iz revije Pitchfork Media opisal kot\xc2\xa0\xc2\xbb[nekaj,] kar zveni kot premikanja prostorskega lijaka v upo\xc4\x8dasnjenem posnetku\xc2\xab. Besedilo pesmi govori o dveh ljudeh, ki se \xc5\xbeelita spoznati in prebiti led.\n_START_SECTION_\nSprejem kritikov\n_START_PARAGRAPH_\nPesem\xc2\xa0\xc2\xbbBreak the Ice\xc2\xab\xc2\xa0je prejela v glavnem pozitivne ocene s strani glasbenih kritikov. Kelefa Sanneh iz revije The New York Times je napisala, da je bila pesem\xc2\xa0\xc2\xbbskoraj tako dobra\xc2\xab\xc2\xa0kot prej\xc5\xa1nja singla z albuma,\xc2\xa0\xc2\xbbGimme More\xc2\xab\xc2\xa0in\xc2\xa0\xc2\xbbPiece of Me\xc2\xab\xc2\xa0ter jo opisal kot\xc2\xa0\xc2\xbbspogledovanje, podobno tistemu na raveu\xc2\xab. Stephen Thomas Erlewine s spletne strani Allmusic je pesem ozna\xc4\x8dil za\xc2\xa0\xc2\xbbjecljajo\xc4\x8do elektronsko pesem\xc2\xab. Nick Levine iz revije Digital Spy je pesem imenoval za\xc2\xa0\xc2\xbbve\xc4\x8dplastno elektronsko R&B delo v razcvetu\xc2\xab\xc2\xa0in jo skupaj s pesmijo\xc2\xa0\xc2\xbbRadar\xc2\xab\xc2\xa0ozna\xc4\x8dil za\xc2\xa0\xc2\xbbpop avantgardi leta 2007\xc2\xab. Novinar revije Popjustice je napisal:\xc2\xa0\xc2\xbb[Pesem] je resni\xc4\x8dno brilijantna\xc2\xab, medtem pa je Jennifer Vineyard z MTV-ja napisala, da bi pesem\xc2\xa0\xc2\xbblahko bila celo mo\xc4\x8dnej\xc5\xa1a od glavnega singla z albuma, 'Gimme More', [...] saj [Britney Spears] ponovno predstavi samo sebe vrhu in se opravi\xc4\x8di, ker je bila tako dolgo odsotna.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nNa ameri\xc5\xa1ki glasbeni lestvici, Billboard Hot 100, je pesem\xc2\xa0\xc2\xbbBreak the Ice\xc2\xab\xc2\xa015. marca 2008 debitirala na stotem mestu. Pesem je 24. maja 2008 na lestvici zasedla triin\xc5\xa1tirideseto mesto. Dva tedna kasneje je pesem na lestvici Billboard Hot Dance Club Songs zasedla prvo mesto, s \xc4\x8dimer je postala tretji zaporedni singl z albuma, ki je zasedel vrh te lestvice. Do julija 2008 je pesem\xc2\xa0\xc2\xbbBreak the Ice\xc2\xab\xc2\xa0v Zdru\xc5\xbeenih dr\xc5\xbeavah Amerike digitalno prodala 688.000 kopij izvodov. Na kanadski lestvici je pesem 1. marca 2008 debitirala na sedemindevetdesetem mestu. 26. aprila 2008 je pesem zasedla deveto mesto na lestvici. 5. maja 2008 je pesem debitirala na enain\xc5\xa1tiridesetem mestu avstralske lestvice. Tam je 19. maja tistega leta zasedla triindvajseto mesto. 7. aprila 2008 je pesem debitirala na sedemintridesetem mestu novozelandske glasbene lestvice. Tri tedne kasneje je na lestvici zasedla \xc5\xa1tiriindvajseto mesto. Pesem\xc2\xa0\xc2\xbbBreak the Ice\xc2\xab\xc2\xa0je 31. marca 2008 debitirala na \xc5\xa1estintridesetem mestu britanski lestvici. 20. aprila 2008 je na lestvici zasedla petnajsto mesto na lestvici. Pesem je dosegla velik moderatni uspeh tudi drugod po Evropi, saj je zasedla eno izmed prvih desetih pesmi na lestvicah v Belgiji (tako v Flandriji kot v Valoniji) in na Finskem in eno izmed prvih dvajsetih mest na danski in \xc5\xa1vedski glasbeni lestvici. Na Danskem je prejela zlato certifikacijo s strani organizacije International Federation of the Phonographic Industry (IFPI) za 15.000 prodanih izvodov.\n_START_SECTION_\nVideospot\n_START_PARAGRAPH_\nVideospot za pesem\xc2\xa0\xc2\xbbBreak the Ice\xc2\xab\xc2\xa0so posneli z animacijo v stilu Ju\xc5\xbene Koreje. Videospot je re\xc5\xbeiral Robert Hales. Zgodbo si je izmislila Britney Spears, ki je zalo\xc5\xbebo Jive Records prosila, naj posnamejo animirani videospot o superjunakinji iz videospota za pesem\xc2\xa0\xc2\xbbToxic\xc2\xab. Videospot se je premierno predvajal 12. marca 2008 na spletni strani BlackoutBall.com, spletne strani, ki so jo ustvarili posebej za premiero in kjer so lahko obo\xc5\xbeevalci tudi klepetali med seboj._NEWLINE_Videospot se pri\xc4\x8dne z Britney Spears, oble\xc4\x8deno v tesno oprijeto \xc4\x8drno obleko in \xc4\x8drne \xc5\xa1kornje, ki stoji na strehi v futuristi\xc4\x8dnem mestu. Ob za\xc4\x8detku prvega verza vstopi v raziskovalni laboratorij in hodi okoli raznih klonov v kokonov s teko\xc4\x8dino. Ko vidi klon same sebe, ga poljubi in v tank zraven vstavi bombo. Potem Britney Spears prodre v bazo nekega zlobne\xc5\xbea, ga poljubi in nato uni\xc4\x8di, saj je bil tudi on sam robot. Nato s stavbe ustreli s pi\xc5\xa1tolo in spro\xc5\xbei paniko in med priskledniki spro\xc5\xbei paniko, medtem pa se \xc4\x8das do eksplozije bombe od\xc5\xa1teva in od\xc5\xa1teva. Zatem stavba eksplodira, Britney Spears sko\xc4\x8di z nje in na steni se napi\xc5\xa1e beseda\xc2\xa0\xc2\xbbVictory\xc2\xab. Ob koncu videospota se izpi\xc5\xa1e fraza:\xc2\xa0\xc2\xbbSe nadaljuje ...\xc2\xab\xc2\xa0(\xc2\xbbTo be continued ...\xc2\xab)."